[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.9.2005

KOM(2005) 434 endelig

1999/0238 COD

UDTALELSE FRA KOMMISSIONEN

i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV

om toogtyvende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater (phthalater i legetøj og småbørnsartikler)

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. INDLEDNING

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets ændringsforslag

2. BAGGRUND

3. Dato for Kommissionens beslutning: den 10. november 1999

4. Forslag sendt til Europa-Parlamentet og Rådet: den 10. november 1999

5. Det Europæiske Økonomiske og Sociale Udvalgs udtalelse: den 1. marts 2000

6. Europa-Parlamentets udtalelse ved førstebehandlingen: den 6. juli 2000

7. Vedtagelse af fælles holdning: den 4. april 2005 (enstemmighed)

8. Europa-Parlamentets udtalelse ved andenbehandlingen: den 5. juli 2005.

9. FORMÅLET MED FORSLAGET

Kommissionen fremsatte den 10. november 1999 et første forslag om ændring af direktiv 76/769/EØF for at indføre et forbud mod anvendelsen af seks phthalater i legetøj og småbørnsartikler, der er beregnet til at blive puttet i munden af børn under tre år (KOM (1999) 577 endelig).

I forbindelse med de efterfølgende drøftelser besluttede Rådet at afvente resultaterne af en række detaljerede risikovurderinger gennemført i henhold til Rådets forordning (EØF) nr. 793/93 om vurdering af og kontrol med risikoen ved eksisterende stoffer, som var blevet indledt i mellemtiden. Der er nu nye videnskabelige oplysninger til rådighed som følge af disse risikovurderinger.

Ud over forslaget om permanent begrænsning vedtog Kommissionen ved sin beslutning 1999/815/EF i 1999 en række midlertidige foranstaltninger på grundlag af artikel 9 i Rådets direktiv 92/59/EØF, som forbyder anvendelse af seks phthalater i legetøj og småbørnsartikler, der er beregnet til at blive puttet i munden af børn under tre år. Kommissionen har fornyet disse midlertidige forbud ved regelmæssigt (hver tredje eller sjette måned) at forlænge gyldigheden af beslutning 1999/815/EF. Medlemsstaterne har også vedtaget forskellige begrænsninger vedrørende phthalater i legetøj og småbørnsartikler.

Den lovgivningsmæssige usikkerhed og variationen i det indre marked skaber problemer for alle de berørte parter, herunder branchen. Der bør derfor skabes stabile lovgivningsmæssige forhold så hurtigt som muligt.

10. KOMMISSIONENS UDTALELSE OM EUROPA-PARLAMENTETS ÆNDRINGSFORSLAG

Ændringsforslag, som Kommissionen godtager

Kommissionen kan godtage alle Europa-Parlamentets 4 ændringsforslag fuldt ud. De er resultatet af en kompromispakke, som Europa-Parlamentet og Rådet var nået til enighed om med henblik på vedtagelse af direktivet ved andenbehandlingen. Ændringerne er i tråd med målene for Kommissionens forslag og bevarer den afvejning mellem de forskellige interesser, der kom til udtryk i den fælles holdning.

Ændringerne til den fælles holdning vedrører især udvidelse af begrænsningen af de tre phthalater DINP, DIDP og DNOP til alt legetøj, som børn kan putte i munden. Endvidere blev definitionen af småbørnsartikler udvidet til også at omfatte ordet "hygiejne", og Kommissionen blev bedt om også at foretage en gennemgang af andre anvendelser, navnlig i medicinske anordninger.

To erklæringer, som Kommissionen fremsatte under plenarmødet i juli 2005 (jf. bilag), var medvirkende til, at der kunne opnås enighed om kompromispakken.

11. KONKLUSION

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.

BILAG

Kommissionens erklæringer

Erklæring fremsat på Rådets møde (konkurrence) den 24. september 2004 om udarbejdelse af en vejledning :

Så snart direktivet om begrænsning af markedsføring og anvendelse af phthalater i legetøj og småbørnsartikler (toogtyvende ændring af Rådets direktiv 76/769/EØF om begrænsning af markedsføring og anvendelse af visse farlige stoffer og præparater) er blevet vedtaget, vil Kommissionen på grundlag af høringer af medlemsstaternes eksperter med ansvar for forvaltning af direktiv 76/769/EØF og de berørte parter udarbejde en vejledning med henblik på at lette gennemførelsen af direktivet. Vejledningen vil navnlig vedrøre bestemmelserne om begrænsning af visse stoffer i legetøj og småbørnsartikler til børn under tre år, hvis de tilhører kategorien af genstande, "som kan puttes i munden af dem", der er beskrevet i bilaget til direktivet.

I forbindelse med dette arbejde vil aspekter vedrørende "tilgængeligt" blødgjort materiale og legetøj, "som holdes i hånden", blive undersøgt.

Erklæring vedrørende duftstoffer

Kommissionen bekræfter, at den har til hensigt at behandle spørgsmålet om duftstoffer i forbindelse med revisionen af Rådets direktiv 88/378/EØF om sikkerhedskrav til legetøj. Herved vil det blive muligt at bestemme, hvad der menes med duftstoffer, overveje hensigtsmæssige forholdsregler i forbindelse med identificerede risici og sikre sammenhæng med andre bestemmelser i nævnte direktiv